proxectonos/corpus_dominio_legal_administrativo_tmp huggingface dataset:
CORRECCIÓN de erros.-Orde do 3 de xuño de 2010 pola que se establecen as bases reguladoras para a concesión, en réxime de concorrencia competitiva, das subvencións para o fomento da creación e expansión de cadeas sucursalistas, da mellora dos establecementos comerciais e da súa imaxe, en desenvolvemento do Plan Ágora, agora Re-comercia, e se procede á súa convocatoria para o ano 2010. (Código de procedemento IN217A-presentación electrónica).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 09/07/2010

Advertidos erros na orde publicada no Diario Oficial de Galicia nº 118, do 23 de xuño de 2010, cómpre facer as seguintes correccións:
No anexo I - Bases reguladoras - Artigo 2º.- Financiamento e concorrencia - onde di: «1. As subvencións que se establezan para as actuacións obxecto desta orde serán con cargo á aplicación orzamentaria 08.03.751A 770.1 Renovación e fomento da calidade no comercio retallista, cun importe máximo de 1.850.000 euros para o ano 2010, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte de aplicación dos criterios do artigo 9º», debe dicir: «1. As subvencións que se establezan para as actuacións obxecto desta orde serán con cargo á aplicación orzamentaria 08.03.751A 770.1 Renovación e fomento da calidade no comercio retallista, cun importe máximo de 1.532.000 euros para o ano 2010, sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que
poderá dar lugar á concesión de máis subvencións de acordo coa orde de prelación de solicitantes que resulte de aplicación dos criterios do artigo 9º».
CORRECCIÓN de erros.-Orde do 22 de xullo de 2010 pola que se establecen as bases reguladoras para a concesión, en réxime de concorrencia competitiva, das subvencións a concellos de Galicia para a adecuación e modernización de equipamentos comerciais, en desenvolvemento do Plan Ágora, agora Re-comercia 2010-2013, e se procede á súa convocatoria para o ano 2010 (código de procedemento IN223A).
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 24/08/2010

Advertidos erros na dita orde, publicada no Diario Oficial de Galicia nº 145, do 30 de xullo de 2010, cómpre realizar as seguintes correcións:
Na páxina 13.917, columna dereita, artigo 2º.1, derradeira liña, onde di:
«A Coruña: 981 18 49 14, incoruña@xunta.es», debe dicir:
«A Coruña: 981 18 49 14, incoruna@xunta.es».
Na páxina 13.918, columna esquerda, artigo 2º.1, primeira liña, onde di:
«Lugo: 982 29 49 38, majose.cortiña.darriba@xunta.es», debe dicir:
«Lugo: 982 29 49 38, majose.cortina.darriba@xunta.es».
Na páxina 13.919, columna esquerda, artigo 4º.c), segunda e terceira liñas, onde di:
«A Coruña: incoruña@xunta.es» e «Lugo: majose.
cortiña.darriba@xunta.es», debe dicir:
«A Coruña: incoruna@xunta.es» e «Lugo: majose.
cortina.darriba@xunta.es».
DECRETO 112/2010, do 1 de xullo, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de trazado VAC da Costa Norte. Treito AG-64 (San Sadurniño)-Campo do Hospital. Subtreito San Sadurniño-Sanguiñeira, nos municipios de San Sadurniño e Moeche. (Clave AC/00/062.01.1.1).
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 09/07/2010

Con data do 6 de maio de 2010 a Dirección Xeral de Infraestruturas resolveu aprobar o proxecto de trazado VAC da Costa Norte. Treito AG-64 (San Sadurniño)-Campo do Hospital. Subtreito: San Sadurniño-Sanguiñeira, nos municipios de San Sadurniño e Moeche. (Clave AC/00/062.01.1.1).
A xustificación da urxencia de ocupación dos bens e dereitos precisos para a execución desta actuación vén motivada pola necesidade de acadar unha maior capacidade e nivel de servizo cós proporcionados pola actual estrada AC-862. Con isto preténdense diminuír os tempos de percorrido investidos e aumentar a seguridade viaria, por tratarse dun treito encadrado nas actuacións de mellora das comunicacións na comunidade autónoma, xa que a nova vía de altas prestacións da Costa Norte articula, xunto coa autovía A8, todo o territorio norte de Galicia, desde Ferrol ata Ribadeo.
Por todo isto, requírese unha actuación que consiste na construción do terceiro treito desta vía, xa que os treitos variante de Ortigueira e Celeiro-San Cibrao xa están en obras.
Proxéctase a construción dunha única calzada, pero considerando a posibilidade dun posterior desdobramento para a súa conversión en autovía.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia, na súa reunión do día un de xullo de dous mil dez,
DISPOÑO:
Artigo único.-Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído así como en calquera das modificacións que sexa necesario realizar para a súa execución, para efectos de expropiación do proxecto de trazado VAC da Costa Norte. Treito AG-64 (San Sadurniño)-Campo do Hospital. Subtreito: San Sadurniño-Sanguiñeira, nos municipios de San Sadurniño e Moeche. (Clave AC/00/062.01.1.1).
Santiago de Compostela, un de xullo de dous mil dez.
Alberto Núñez Feijóo
Presidente
Agustín Hernández Fernández de Rojas
Conselleiro de Medio Ambiente, Territorio
e Infraestruturas
ORDE do 17 de xuño de 2010 pola que se fai pública a ampliación do importe existente para a concesión de axudas a investimentos no ámbito da acuicultura, cofinanciadas co Fondo Europeo da Pesca, convocadas por Orde do 22 de xaneiro de 2010.
CONSELLERÍA DO MAR — III. OUTRAS DISPOSICIÓNS — 08/07/2010

A Orde do 22 de xaneiro de 2010 (DOG nº 19, do 29 de xaneiro) pola que se modifican as bases reguladoras para a concesión, en réxime de concorrencia competitiva, de subvencións ás investimentos no ámbito da acuicultura, cofinanciados co Fondo Europeo da Pesca, e se convoca para o exercicio 2010 o mencionado procedemento, tramitado como expediente anticipado de gasto, establece no artigo 3 o importe da contía máxima das axudas que ao abeiro dela poderán ser concedidas aos solicitantes.
Unha vez revisados os expedientes presentados ao abeiro da citada orde, comprobouse que o importe total solicitado destas axudas superaba a existencia de crédito, o que faría imposible atender á demanda da totalidade das solicitudes presentadas.
Non obstante, e como consecuencia de que con posterioridade á publicación da orde foi aprobada unha incorporación de crédito, o importe inicialmente dotado pode ser incrementado, o que permitirá facer chegar as axudas a un maior número de beneficiarios.
Tendo en conta o indicado no artigo 3º da Orde do 22 de xaneiro de 2010, o crédito inicial poderá ser ampliado en función da dispoñibilidade orzamentaria sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
Considerando todo o dito anteriormente, cómpre ampliar o importe da contía máxima das axudas que poderán ser concedidas ao abeiro da referida Orde do 22 de xaneiro de 2010, coa finalidade de facer chegar estas ao maior número de beneficiarios posible.
Por todo o exposto, e no uso das facultades que me foron concedidas
DISPOÑO:
Artigo único
Primeiro.-Amplíase o importe da contía máxima das axudas que se van a conceder ao abeiro da Orde do 22 de xaneiro de 2010 (DOG nº 19, do 29 de xaneiro) na forma seguinte:
Para o exercicio orzamentario 2010 ampliarase o importe na cantidade de 15.000.000 euros con cargo á aplicación orzamentaria 14.02.723A.772.0, que figura dotada nos orzamentos xerais da Comunidade Autónoma de Galicia para 2010.
Segundo.-Esta modificación non afecta o prazo establecido na referida orde para a presentación de solicitudes.
Disposición derradeira
Única.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 17 de xuño de 2010.
Rosa María Quintana Carballo
Conselleira do Mar
CORRECCIÓN de erros.-Resolución do 9 de xuño de 2010 pola que se fai pública a concesión dos premios sobre cooperativismo no ensino dirixido aos centros educativos de Galicia.
CONSELLO GALEGO DE COOPERATIVAS — III. OUTRAS DISPOSICIÓNS — 08/07/2010

Advertidos erros na devandita resolución, publicada no Diario Oficial de Galicia nº 123, do 30 de xuño de 2010, cómpre facer as seguintes correccións:
Na páxina 11.970, ANEXO, 1) modalidade de debuxo, pintura, fotografía e vídeo: categoría A, onde di: «Premio ao mellor traballo: alumnos/as de 2º ciclo de educación infantil. En Domaio xuntos celebramos a primavera. CEIP Domaio, Sobrado (A Coruña)», debe dicir: «Premio ao mellor traballo: alumnos/as de 2º ciclo de educación infantil. En Domaio xuntos celebramos a primavera. CEIP Domaio, Moaña (Pontevedra)».
Na páxina 11.971, ANEXO, 1) modalidade de debuxo, pintura, fotografía e vídeo: categoría B, onde di: «Premio ao mellor traballo: alumnos/as de 1º e 2º de educación primaria. Todos xuntos facemos unha rúa mellor», debe dicir: «Premio ao mellor traballo: alumnos/as de 1º e 2º de educación primaria. Todos e todas xuntos facemos unha rúa mellor».
Na páxina 11.971, ANEXO, 1) modalidade de debuxo, pintura, fotografía e vídeo: categoría B, onde di: «Accésit: alumnos/as de 1º e 2º de educación primaria. Visita á cooperativa Santa María do Val», debe dicir: «Accésit: alumnos/as de 1º e 2º de educación primaria. Fotografías visita cooperativa: Santa María do Val».
ORDE do 3 de agosto de 2010 pola que se resolve a convocatoria de subvencións a proxectos de accións de investigación-acción que teñan relación co esforzo global anti VIH/sida en Galicia.
CONSELLERÍA DE SANIDADE — III. OUTRAS DISPOSICIÓNS — 16/08/2010

Por Orde do 27 de abril de 2010, da Consellería de Sanidade (DOG nº 88, do 11 de maio) dítanse normas para a concesión de subvencións a proxectos de accións de investigación-acción que teñan relación co esforzo global anti VIH/sida en Galicia.
O artigo 9 da citada norma establece que, examinadas pola comisión de valoración as solicitudes presentadas, se procederá á súa resolución mediante orde da Consellería de Sanidade, que será publicada no Diario Oficial de Galicia, facéndose constar a contía das axudas concedidas.
Na súa virtude, esta consellería
DISPÓN:
Artigo único.-Aprobar ou denegar os proxectos ou accións de investigación-acción dirixidos ás asociacións e corporacións locais que se recollen no anexo desta orde, así como adxudicarlles as contías que se determinen nel.
Santiago de Compostela, 3 de agosto de 2010.
Pilar Farjas Abadía
Conselleira de Sanidade
Ver referencia pdf "15600D005P010.PDF"
Ver referencia pdf "15600D006P012.PDF"
DECRETO 137/2010, do 5 de agosto, polo que se modifican os estatutos da sociedade Redes de Telecomunicación Galegas (Retegal, S.A.).
CONSELLERÍA DE FACENDA — I. DISPOSICIÓNS XERAIS — 13/08/2010

O Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, atribúe a competencia de planificación e coordinación das funcións atribuídas a Redes de Telecomunicación Galegas (Retegal, S.A.), á Secretaría Xeral de Medios e á Secretaría Xeral de Modernización e Innovación Tecnolóxica, quedando establecido un réxime de colaboración entre os dous órganos dependentes da Presidencia, polo que se fai preciso modificar os estatutos da sociedade Redes de Telecomunicación Galegas (Retegal, S.A.), para o que, e de conformidade co disposto nos artigos 44 a 47 da Lei 3/1985, do 12 de abril, do patrimonio da Comunidade Autónoma galega, e no artigo 111 do Decreto 50/1989, do 9 de marzo, polo que se aproba o regulamento que a desenvolve, por proposta da conselleira de Facenda, logo de deliberación do Consello da Xunta de Galicia na súa reunión do día cinco de agosto de dous mil dez,
DISPOÑO:
Artigo único.-Modificar o artigo 16 dos estatutos da sociedade Redes de Telecomunicación Galegas (Retegal, S.A.), aprobados polo Decreto 58/1997, do 20 de febreiro, que queda redactado no seguinte termo:
«Artigo 16º.-O Consello de Administración.
1. O Consello de Administración estará integrado por un número de conselleiros/as que non será inferior a tres nin superior a sete.
2. Será o/a presidente/a do Consello de Administración o/a secretario/a xeral de Modernización e Innovación Tecnolóxica.
3. Será o/a vicepresidente/a do Consello de Administración o/a secretario/a xeral de Medios.
4. A elección dos/as conselleiros/as que deben compoñer o Consello en cada momento, sempre dentro do mínimo e do máximo a que se refire este artigo, corresponde á Xunta Xeral de Accionistas.
5. O/a secretario/a do Consello de Administración será elixido polo Consello, por proposta do/a presidente/a, e deberá ser licenciado en dereito. Na súa ausencia, asumirá as súas funcións o/a conselleiro/a de menor idade».
Disposición derradeira
Única.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, cinco de agosto de dous mil dez.
Alberto Núñez Feijóo
Presidente
Marta Fernández Currás
Conselleira de Facenda
CORRECCIÓN de erros.-Orde do 17 de xuño de 2010 pola que se convocan prazas de residencia nos centros residenciais docentes do Instituto Politécnico Marítimo-Pesqueiro de Vigo e na Escola Oficial Náutico-Pesqueira de Ferrol, dependentes da Consellería do Mar, para o curso académico 2010-2011.
CONSELLERÍA DO MAR — III. OUTRAS DISPOSICIÓNS — 17/08/2010

Advertido erro na devandita orde, publicada no Diario Oficial de Galicia nº 138, do 21 de xullo de 2010, cómpre facer a seguinte corrección:
Na páxina 13.289, ANEXO, onde di: «Dirección Xeral de Innovación e Desenvolvemento Pesqueiro», debe dicir: «Dirección Xeral de Desenvolvemento Pesqueiro».
RESOLUCIÓN do 10 de agosto de 2010 pola que se amplía o prazo establecido para a presentación da xustificación por parte dos beneficiarios de subvencións outorgadas ao abeiro da Resolución do 21 de outubro de 2009 desta entidade, pola que se aprobaron as bases reguladoras e se convocaron axudas a proxectos de aforro e eficiencia enerxética correspondentes ao exercicio 2009.
INSTITUTO ENERXÉTICO DE GALICIA — III. OUTRAS DISPOSICIÓNS — 17/08/2010

No Diario Oficial de Galicia nº 213 do venres, 30 de outubro de 2009, publicouse a Resolución do 21 de outubro de 2009 pola que se establecen as bases reguladoras para a concesión, en réxime de concorrencia competitiva, das subvencións e axudas a proxectos de aforro e eficiencia enerxética correspondentes ao exercicio 2009, e ao abeiro do convenio subscrito entre o Instituto para a Diversificación e Aforro da Enerxía (IDAE) e o Instituto Enerxético de Galicia (Inega) o día 3 de xullo de 2008.
No derradeiro parágrafo do artigo 20 da dita resolución sinálase que o prazo para a xustificación do investimento remata o día 15 de setembro de 2010. Non obstante, estanse a rexistrar numerosas solicitudes de prórroga por parte dos beneficiarios debido ás dificultades existentes nalgunhas liñas de axudas para poder xustificar en prazo, maioritariamente por cuestións de dispoñibilidade orzamentaria, obras en curso de execución e a demora nas entregas ou provisión de materiais polos provedores, co consecuente atraso das actuacións subvencionadas.
Visto o disposto no artigo 49.1º da Lei 30/1992, do 26 de novembro, de réxime xurídico das administracións públicas e do procedemento administrativo común, así como no artigo 45.3º do Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia,
RESOLVO:
Primeiro.-Establecer como data límite de xustificación do investimento das subvencións concedidas definitivamente o día 10 de novembro de 2010, ampliando así o prazo previsto no artigo 20 das bases reguladoras.
Segundo.-Publicar esta resolución no Diario Oficial de Galicia para os efectos previstos no artigo 59.6º da Lei 30/1992, do 26 de novembro.
Contra esta resolución non caberá recurso ningún.
Santiago de Compostela, 10 de agosto de 2010.
Eliseo Diéguez García
Director do Instituto Enerxético de Galicia
RESOLUCIÓN do 15 de xullo de 2010 pola que se publica o estado de execución do orzamento da comunidade autónoma e as súas modificacións, e a situación da tesouraría e movementos por operacións orzamentarias e extraorzamentarias correspondentes ao primeiro trimestre de 2010.
CONSELLERÍA DE FACENDA — III. OUTRAS DISPOSICIÓNS — 17/08/2010

De acordo co previsto no artigo 117 do texto refundido da Lei de réxime financeiro e orzamentario de Galicia, aprobado por Decreto lexislativo 1/1999, do 7 de outubro, dáselle publicidade ao estado de execución do orzamento da comunidade autónoma e as súas modificacións, e a situación de tesouraría e movementos por operacións orzamentarias e extraorzamentarias correspondentes ao primeiro trimestre de 2010, que figuran como anexo a esta resolución.
Santiago de Compostela, 15 de xullo de 2010.
Marta Fernández Currás
Conselleira de Facenda
Ver referencia pdf "15700D001P005.PDF"
CORRECCIÓN de erros.-Resolución do 30 de xullo de 2010 pola que se convoca un curso de formación para a cualificación específica do persoal do Servizo Público de Emprego de Galicia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/08/2010

Advertidos erros na devandita resolución publicada no Diario Oficial de Galicia número 149, do 5 de agosto de 2010, cómpre facer as seguintes correccións:
-Na base sexta, alínea g), na páxina 14.152, onde di: «g) O prazo de presentación de solicitudes será de 20 días naturais a partir do día seguinte ao da publicación desta resolución no DOG», debe dicir: «g) O prazo de presentación de solicitudes rematará o 5 de setembro de 2010».
ORDE do 6 de agosto de 2010 pola que se amplía a dotación orzamentaria para a concesión das axudas para o fomento da utilización de maquinaria e equipamentos agrarios en réxime asociativo en Galicia convocadas pola Orde do 26 de maio de 2010.
CONSELLERÍA DO MEDIO RURAL — III. OUTRAS DISPOSICIÓNS — 17/08/2010

Pola Orde do 26 de maio de 2010 establecéronse as bases e convocáronse para o ano 2010 as axudas para o fomento da utilización de maquinaria e equipamentos agrarios en réxime asociativo en Galicia (DOG nº 102, do 1 de xuño).
No artigo 27 (Financiamento), relativo ao financiamento destas axudas, detállanse as aplicacións orzamentarias e o importe económico previsto para elas, así como a posibilidade de incrementar o crédito dispoñible. Tendo en conta o elevado número e dimensión das solicitudes de axuda que se recibiron e a necesidade dun maior financiamento, cómpre ampliar a dotación orzamentaria consignada inicialmente, coa finalidade de poder amparar as solicitudes de axuda presentadas, sempre que cumpran co establecido na orde desta consellería citada anteriormente.
En virtude do exposto, e de acordo co establecido no artigo 30.1º.3 do Estatuto de autonomía de Galicia, e no uso das facultades que me confire a Lei 1/1983, do 22 de febreiro (DOG nº 23, do 21 de marzo), reguladora da Xunta e da súa Presidencia,
DISPOÑO:
Artigo único.
Amplíase para o ano 2010 a dotación orzamentaria que se recolle na orde desta consellería, do 26 de maio de 2010 (Diario Oficial de Galicia nº 102, do 1 de xuño), pola que se convocan para o ano 2010 as axudas para o fomento da utilización de maquinaria e equipamentos agrarios en réxime asociativo en Galicia, nos seguintes importes e aplicacións de los orzamentos da Comunidade Autónoma de Galicia para 2010.
Disposición adicional
Única.-O incremento de crédito previsto no artigo único non afecta o prazo que se establece para a presentación de solicitudes de axuda na devandita Orde do 26 de maio de 2010.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 6 de agosto de 2010.
Samuel Jesús Juárez Casado
Conselleiro do Medio Rural
Ver referencia pdf "15700D006P012.PDF"
CORRECCIÓN de erros.-Resolución do 19 de xullo de 2010, da Secretaría Xeral para o Deporte, pola que se aproban as bases reguladoras para a concesión de subvencións, en réxime de concorrencia competitiva, ás entidades deportivas sen ánimo de lucro, para a adquisición de equipamentos deportivos e se procede á súa convocatoria para o ano 2010.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 16/08/2010

Advertido erro por omisión na citada resolución, publicada no Diario Oficial de Galicia nº 145, do 30 de xullo de 2010, é necesario facer a seguinte corrección:
Insírese o anexo V a que fai referencia o artigo 4.2º f) da referida Resolución do 19 de xullo de 2010.
Ver referencia pdf "15600D001P005.PDF"
ORDE do 16 de xullo de 2010 pola que se resolve definitivamente a convocatoria de actividades formativas de inglés, francés, alemán e portugués para o ano 2010 no estranxeiro e en España, destinadas a profesorado que imparte docencia en niveis non universitarios.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 09/08/2010

De conformidade co establecido no artigo 9º da orde desta consellería do 15 de marzo de 2010 (DOG do 24 de marzo) pola que se convocan actividades formativas de inglés, francés, alemán e portugués para o ano 2010 no estranxeiro e en España destinadas a profesorado que imparte docencia en niveis non universitarios, esta consellería
RESOLVE:
Primeiro.-Adxudicar as actividades formativas ao profesorado que se relaciona no anexo desta orde.
Segundo.-Contra esta resolución as persoas interesadas poden interpoñer recurso potestativo de reposición ante o conselleiro de Educación e Ordenación Universitaria, no prazo dun mes contado a partir do día seguinte ao da súa publicación no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses ante o Tribunal Superior de Xustiza de Galicia, de conformidade coa Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 16 de xullo de 2010.
Jesús Vázquez Abad
Conselleiro de Educación e Ordenación Universitaria
Ver referencia pdf "15100D003P016.PDF"
INSTITUTO GALEGO DE CONSUMO
DECRETO 131/2010, do 22 de xullo, polo que se crea o Conservatorio de Música do concello da Guarda (Pontevedra).
CONSELLERÍA DE EDUCACIÓN E ORDENACIÓN UNIVERSITARIA — I. DISPOSICIÓNS XERAIS — 03/08/2010

O Estatuto de autonomía de Galicia, no seu artigo 31, establece que é competencia plena da Comunidade Autónoma galega a regulación e administración do ensino en toda a súa extensión, niveis, graos, modalidades e especialidades; competencias e funcións que o Decreto 332/2009, do 11 de xuño, no seu artigo 1º, atribúe á Consellería de Educación e Ordenación Universitaria.
Os conservatorios de titularidade dos concellos desenvolven un importante labor na difusión e extensión da ensinanza da música no ámbito da Comunidade Autónoma de Galicia, con grande importancia para o desenvolvemento da xuventude e o conseguinte enriquecemento da vida cultural destas entidades locais.
O Conservatorio do concello da Guarda imparte as ensinanzas do grao elemental de música, logo da autorización provisional da Consellería de Educación e Ordenación Universitaria, prorrogada por Orde do 24 de marzo de 2009. O proxecto técnico das obras de adaptación das súas instalacións á normativa vixente foi aprobado por resolución da Dirección Xeral de Innovación e Ordenación Educativa do 20 de novembro de 2006.
Unha vez que remataron as obras, as instalacións cumpren os requisitos mínimos previstos no Real decreto 303/2010, do 15 de marzo, para os centros que impartan ensinanzas artísticas reguladas na Lei orgánica 2/2006, do 3 de maio, de educación. O Concello formula a solicitude de autorización definitiva do centro educativo.
Por todo o exposto, por proposta do conselleiro de Educación e Ordenación Universitaria, no exercicio da facultade outorgada polo artigo 34 da Lei 1/1983, do 22 de febreiro, reguladora da Xunta e da súa Presidencia, logo da deliberación do Consello da Xunta de Galicia, na súa reunión do día vinte e dous de xullo de dous mil dez,
DISPOÑO:
Artigo 1º
Crear o Conservatorio de Música de titularidade do Concello da Guarda (Pontevedra).
Artigo 2º
O conservatorio impartirá a ensinanza de réxime especial de música do grao elemental regulada polo Decreto 198/2007, do 27 de setembro, consonte o artigo 48 da Lei orgánica 2/2006, do 3 de maio, de educación.
Disposicións derradeiras
Primeira.-Facúltase o conselleiro de Educación e Ordenación Universitaria para adoptar as medidas necesarias para o cumprimento do que dispón este decreto.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e dous de xullo de dous mil dez.
Alberto Núñez Feijóo
Presidente
Jesús Vázquez Abad
Conselleiro de Educación e Ordenación Universitaria
CORRECCIÓN de erros.-Decreto 111/2010, do 24 de xuño, polo que se modifican diversos decretos en materia de agricultura, formación agraria e conservación da natureza, para a súa adaptación á Directiva 2006/123/CE, relativa aos servizos no mercado interior.
CONSELLERÍA DO MEDIO RURAL — I. DISPOSICIÓNS XERAIS — 03/08/2010

Advertido erro no devandito decreto, publicado no Diario Oficial de Galicia, nº 130, do venres 9 de xullo de 2010, cómpre publicar a seguinte corrección:
Na páxina 12.538, no punto tres, número 2, onde di, «para a tenza de máis de 12 cans», debe dicir, «para a tenza de máis de 5 cans».
ORDE do 28 de  xullo de 2010 pola que se declara de utilidade pública a Asociación Protectora de Animais Gatocan.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 10/08/2010

Por iniciativa das correspondentes asociacións, poderán ser declaradas de utilidade pública aquelas que reúnan os requisitos establecidos no artigo 32 da Lei orgánica 1/2002, do 22 de marzo, reguladora do dereito de asociacións.
O expediente foi instruído de conformidade co previsto no Real decreto 1740/2003, do 19 de decembro, sobre procedementos relativos a asociacións de utilidade pública, e nel constan a documentación e os informes previstos na citada norma.
O Decreto 157/2008, do 10 de xullo, sobre asunción de funcións da Administración do Estado traspasadas á Comunidade Autónoma de Galicia, mediante o Real decreto 1080/2008, do 30 de xuño, en materia de declaración de utilidade pública de asociacións, asigna estas funcións á Consellería de Presidencia, Administracións Públicas e Xustiza, establecendo que será competente para resolver o procedemento de declaración de utilidade pública a persoa titular da Consellería de Presidencia, Administracións Públicas e Xustiza, logo da instrucción do procedemento polo órgano correspondente.
De conformidade co informe favorable de declaración de utilidade pública, emitido polo instrutor do expediente,
RESOLVO:
Declarar de utilidade pública a seguinte asociación, inscrita no Rexistro Provincial de Asociacións da Coruña:
-Denominación: Asociación Protectora de Animais Gatocan.
-Nº de rexistro: 2006/9593-1ª.
Contra esta orde, que pon fin á vía administrativa, pode interpoñerse recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, de conformidade co disposto na Lei 29/1998, do 13 de xullo, reguladora da xurisdición contencioso-administrativa, podendo interpoñer con carácter potestativo recurso de reposición ante o mesmo órgano que ditou o acto, no prazo dun mes, segundo o disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 28 de xullo de 2010.
Alfonso Rueda Valenzuela
Conselleiro de Presidencia, Administracións
Públicas e Xustiza
DECRETO 130/2010, do 22 de xullo, de asunción das funcións e servizos transferidos á Comunidade Autónoma de Galicia, mediante o Real decreto 753/2010, do 4 de xuño, de ampliación dos medios patrimoniais adscritos aos servizos traspasados á Comunidade Autónoma de Galicia por diversos reais decretos de traspasos de funcións e servizos.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — I. DISPOSICIÓNS XERAIS — 02/08/2010

Polo Real decreto 753/2010, do 4 de xuño (DOG nº 120, do 25 de xuño), amplíanse os medios patrimoniais adscritos aos servizos traspasados á Comunidade Autónoma de Galicia por diversos reais decretos de traspasos de funcións e servizos.
Procede, en virtude do citado traspaso, asumir de forma expresa tales medios patrimoniais nos termos e condicións especificados no acordo da Comisión Mixta de Transferencias e asignalos aos órganos correspondentes da Administración autonómica galega.
Na súa virtude, por proposta do conselleiro da Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e dous de xullo de dous mil dez,
DISPOÑO:
Artigo 1º
Quedan asumidos os medios patrimoniais traspasados pola Administración do Estado á Comunidade Autónoma de Galicia en virtude do Real decreto 753/2010, do 4 de xuño, de ampliación dos medios patrimoniais adscritos aos servizos traspasados á Comunidade Autónoma de Galicia por diversos reais decretos de traspasos de funcións e servizos.
Artigo 2º
1. Asígnanselle á Consellería de Facenda os medios patrimoniais asumidos de conformidade co disposto no artigo anterior.
2. Os órganos da Consellería de Facenda exercerán as atribucións que lles correspondan conforme as normas que regulan a súa estrutura.
Disposicións derradeiras
Primeira.-Facúltase a conselleira de Facenda para ditar cantas disposicións sexan necesarias para o desenvolvemento e execución deste decreto e para adoptar as medidas precisas para a plena efectividade e executividade práctica dos medios traspasados.
Segunda.-Este decreto entrará en vigor o día seguinte ao da súa publicación no Diario Oficial de Galicia.
Santiago de Compostela, vinte e dous de xullo de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
ORDE do 28 de xullo de 2010 pola que se designa o órgano estatístico sectorial da Consellería do Medio Rural.
CONSELLERÍA DO MEDIO RURAL — III. OUTRAS DISPOSICIÓNS — 03/08/2010

O Decreto 24/2008, do 21 de febreiro, regula os órganos estatísticos sectoriais da Administración da Comunidade Autónoma de Galicia e o procedemento para a súa designación. No número 1 do seu artigo 2 establece que este órgano estará integrado por unha ou varias unidades administrativas que se designarán por resolución da persoa titular do departamento en que se integre organicamente.
Por Orde do 22 de outubro de 2008, do conselleiro do Medio Rural, designouse a Dirección Xeral de Investigación, Tecnoloxía e Formación Agroforestal como órgano estatístico sectorial da Consellería do Medio Rural; non obstante, como consecuencia da nova estrutura orgánica da Consellería do Medio Rural e do Fondo Galego de Garantía Agraria fixada polo Decreto 318/2009, do 4 de xuño, e, de conformidade co establecido nos artigos 1, 2, 3 e 7 do Decreto 24/2008, do 21 de febreiro, e na Orde do 22 de outubro de 2008, cómpre efectuar unha nova derrogación expresa.
Polo anterior, e no uso das facultades que me outorga o artigo 34 da Lei 1/1983, do 22 de febreiro, reguladora da Xunta e da súa presidencia,
DISPOÑO:
Artigo único.-Designar, como órgano estatístico sectorial da Consellería do Medio Rural a Dirección Xeral de Innovación e Industrias Agrarias e Forestais, que estará integrada pola unidade administrativa cuxos datos a continuación se especifican:
a) Posto de traballo: Servizo de Transferencia Tecnolóxica, Estatística e Publicacións.
b) Coordinadora ou coordinador: a directora xeral de Innovación e Industrias Agrarias e Forestais.
c) Localización física: Dependencias da Dirección Xeral de Innovación e Industrias Agrarias e Forestais, na avenida Camiño Francés 8-10, semisoto, CP 15703, Santiago de Compostela.
Santiago de Compostela, 28 de xullo de 2010.
Samuel Jesús Juárez Casado
Conselleiro do Medio Rural
ORDE do 28 de xullo de 2010 pola que se resolve a concesión de subvencións ás agrupacións de voluntarios de protección civil.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 03/08/2010

Por Orde do 29 de decembro de 2009 (Diario Oficial de Galicia nº 3, do 7 de xaneiro de 2010), a Consellería de Presidencia, Administracións Públicas e Xustiza estableceu as bases reguladoras para a concesión, en réxime de concorrencia competitiva, de subvencións ás agrupacións de voluntarios de protección civil.
Vista a proposta de resolución da comisión avaliadora, en aplicación do artigo 6.3º da Orde do 30 de decembro de 2009,
RESOLVO:
Primeiro.-Conceder con cargo á aplicación 2010.05.05.211A.481.1 e 2010.05.05.211A.460.0 dos orzamentos xerais da Comunidade Autónoma de Galicia para o ano 2010 as subvencións que se detallan no anexo.
Segundo.-Notificarlle o contido desta resolución ás agrupacións beneficiarias, especificando as condicións particulares que deberán cumprir.
Terceiro.-Contra esta resolución, que esgota a vía administrativa, poderase interpoñer recurso de reposición ante este mesmo órgano, no prazo dun mes, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do seguinte ao da publicación desta orde.
En todo caso, non se poderá interpoñer recurso contencioso-administrativo ata que sexa resolto expresamente ou se produza a desestimación presunta do recurso de reposición.
Santiago de Compostela, 28 de xullo de 2010.
Alfonso Rueda Valenzuela
Conselleiro de Presidencia, Administracións
Públicas e Xustiza
Ver referencia pdf "14700D003P006.PDF"
ORDE do 12 de marzo de 2010 pola que se dispón o cesamento, por petición propia, do secretario do Comité Ético de Investigación Clínica de Galicia.
CONSELLERÍA DE SANIDADE — II. AUTORIDADES E PERSOAL — 30/03/2010

Os comités éticos de investigación clínica son os encargados de emitir informe sobre todos os ensaios clínicos que se realicen dentro do seu ámbito territorial. Os ensaios clínicos e os comités éticos de investigación clínica regúlanse na comunidade autónoma polo Decreto 32/1996, do 25 de xaneiro, e polo Real decreto 223/2004, do 6 de febreiro, e Lei 29/2006, do 26 de xullo, de garantías e uso racional dos medicamentos e produtos sanitarios.
A Orde do 11 de xullo de 1996, pola que se crea o Comité Ético de Investigación Clínica de Galicia, no seu artigo 3, dispón que a composición do comité se axustará ao establecido no Decreto 32/1996, e que os seus membros serán nomeados por orde da Consellería de Sanidade.
En consecuencia, en virtude das facultades que me confire o artigo 38 da Lei 1/1983, do 22 de febreiro, reguladora da Xunta e da súa Presidencia, reformada pola Lei 11/1988, do 20 de outubro, a Orde do 11 de xullo de 1996 e a disposición adicional primeira do Decreto 32/1996, do 25 de xaneiro, polo que regula a realización de ensaios clínicos na Comunidade Autónoma de Galicia, por proposta da Secretaría Xeral da Consellería de Sanidade,
DISPOÑO:
Artigo único.-Cesa, por petición propia, como secretario do Comité Ético de Investigación Clínica de Galicia, creado pola Orde do 11 de xullo de 1996, a persoa que se relaciona no anexo.
Santiago de Compostela, 12 de marzo de 2010.
Pilar Farjas Abadía
Conselleira de Sanidade
ANEXO
Cesamento como secretario do Comité Ético de Investigación Clínica de Galicia de: Xoán X. Casas Rodríguez.
RESOLUCIÓN do 17 de marzo de 2010, da Dirección Xeral de Educación, Formación Profesional e Innovación Educativa, pola que se procede a designar os membros e a facer pública a composición do xurado de selección que analizará e valorará as solicitudes dos aspirantes aos premios extraordinarios de formación profesional específica de grao superior correspondentes ao curso 2008-2009.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 30/03/2010

En virtude da autorización conferida pola disposición derradeira primeira da Orde do 23 de febrero de 2010 (DOG do 2 de marzo), pola que se convocan os premios extraordinarios de formación profesional específica de grao superior correspondentes ao curso 2008-2009, e de conformidade co establecido no artigo 7º desa orde, en relación coa composición do xurado de selección encargado da análise e valoración das solicitudes, esta dirección xeral
RESOLVE:
Primeiro.-Designar os membros do xurado de selección que deberá analizar e valorar as solicitudes dos aspirantes aos premios extraordinarios de formación profesional correspondentes ao curso 2008-2009 e facer pública a súa composición, que é a que figura no anexo a esta resolución.
Segundo.-Por proposta do xurado de selección poderanse designar os especialistas necesarios para que asesoren o xurado de selección na valoración dos méritos dos aspirantes.
Terceiro.-Esta resolución entrará en vigor o mesmo día da súa publicación.
Santiago de Compostela, 17 de marzo de 2010.
José Luis Mira Lema
Director xeral de Educación, Formación Profesional e Innovación Educativa
ANEXO
Xurado de selección.
Presidenta: Carmen Cimadevila Cea, subdirectora xeral de Inspección, Avaliación e Calidade do Sistema Educativo, por delegación do director xeral de Educación, Formación Profesional e Innovación Educativa.
Membros:
Marina Armada Vigo, xefa do Servizo de Avaliación e Calidade do Sistema Educativo.
Xosé Romarís Lens, xefe do Servizo de Ordenación e Formación Profesional.
Jesús Álvarez Marcote, inspector de educación.
Elisa Isabel Amoedo Barciela, inspectora de educación.
Carmen García Rodríguez, inspectora de educación.
Manuel Guerra Fernández, inspector de educación.
Alfonso González González, inspector de educación.
Félix Perujo de Llano, inspector de educación.
Pilar Álvarez Martínez, profesora de ensino secundario.
Gema Baquero Villaverde, profesora de ensino secundario.
Sonia García Novoa, profesora de ensino secundario.
Carmen Rey Castro, profesora de ensino secundario.
Leopoldo Bahillo Varela, funcionario da Dirección Xeral de Educación, Formación Profesional e Innovación Educativa, que actuará como secretario.
CORRECCIÓN de erros.-Resolución do 21 de xullo de 2010 pola que se establecen as bases reguladoras para a concesión, en réxime de concorrencia competitiva, de subvencións a proxectos de aforro e eficiencia enerxética correspondentes ao exercicio 2010 cofinanciadas polo Feder no marco do Programa Feder-Galicia 2007-2013, e se procede á súa convocatoria.
INSTITUTO ENERXÉTICO DE GALICIA — III. OUTRAS DISPOSICIÓNS — 06/08/2010

Advertidos varios erros na dita resolución, publicada no DOG nº 143, do 28 de xullo de 2010, procede realizar as seguintes correccións:
Na páxina 13.716, columna da dereita artigo 4.2º, onde di: «Os formularios de solicitude deberán ser obtidos, cubertos e validados polo solicitante a través do enderezo
http://www.inega.es/axudasinega2010»
, debe dicir: «Os formularios de solicitude deberán ser obtidos, cubertos e validados polo solicitante a través do enderezo http//www.inega.es. Tamén se pode acceder desde o enderezo http://www.xunta.es/
axudasinega2010 da Xunta de Galicia, facendo uso do enlace dispoñible co procedemento correspondente ao código que figura na propia solicitude».
-Ao final da resolución deben inserirse os anexos II e III, tal e como constan a continuación:
Ver referencia pdf "15000D009P033.PDF"
Ver referencia pdf "15000D010P127.PDF"
DECRETO 135/2010, do 22 de xullo, polo que se desafecta do dominio público un inmoble situado no concello de Santiago de Compostela procedente da extinta cámara agraria local.
CONSELLERÍA DE FACENDA — III. OUTRAS DISPOSICIÓNS — 06/08/2010

A Comunidade Autónoma de Galicia é titular, en virtude do establecido na disposición adicional sétima.1 da Lei 11/1995, do 28 de decembro (DOG nº 249, do 30 de decembro), en relación coa disposición adicional segunda da Lei 23/1986, do 24 de decembro (BOE nº 312, do 30 de decembro), segundo a redacción dada no artigo 1 da Lei 23/1991, do 15 de outubro (BOE nº 249, do 17 de outubro) dun inmoble no concello de Santiago de Compostela de natureza demanial.
O artigo 10.1º da Lei 3/1985, do 12 de abril, do patrimonio da Comunidade Autónoma de Galicia, sinala que cando os bens e dereitos non fosen necesarios para o cumprimento dos fins determinantes da súa afectación, cesará a súa natureza demanial e adquirirán a condición de patrimoniais, sen prexuízo, se é o caso, do dereito de reversión nos termos da lexislación da expropiación forzosa respecto daqueles bens adquiridos por este título.
O punto segundo do antedito artigo establece que a desafectación dos bens de dominio público da Comunidade Autónoma de Galicia deberá facerse mediante acordo do Consello da Xunta de Galicia, logo de instrución do expediente pola Consellería de Facenda, por instancia da consellería interesada e sempre que se acredite a desaparición das causas xustificativas da afectación.
A Consellería do Medio Rural manifestou a innecesariedade deste ben para o cumprimento dos fins determinantes da súa afectación.
Na súa virtude, por proposta da conselleira de Facenda e logo da deliberación do Consello da Xunta de Galicia, na súa reunión do día vinte e dous de xullo de dous mil dez,
DISPOÑO:
Artigo 1º
Desaféctase do dominio público o ben descrito a continuación:
Parcela nº 596 Dos Canedas situada en San Fiz de Fóra (Santiago de Compostela) cunha superficie aproximada de 4.334 m2 que, segundo o rexistro da propiedade, estrema: norte, Juan Dopazo Rozas; sur, camiño construído polo Servizo de Concentración Parcelaria; leste; camiño construído polo Servizo de Concentración Parcelaria; oeste; camiño construído polo Servizo de Concentración Parcelaria.
Inscrita no Rexistro da Propiedade nº 1 de Santiago de Compostela como predio 25.581, tomo 1.237, libro 244 e folio 118.
Referencia catastral 15079A507005960000FP.
Artigo 2º
O inmoble anteriormente descrito adquire natureza patrimonial.
Disposición derradeira
Única.-A Consellería de Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, vinte e dous de xullo de dous mil dez.
Alberto Núñez Feijóo
Presidente
Marta Fernández Currás
Conselleira de Facenda
DECRETO 134/2010, do 15 de xullo, polo que se desafecta do dominio público unha parcela situada no concello de Arteixo onde se asentan os campos de fútbol de Meicende.
CONSELLERÍA DE FACENDA — III. OUTRAS DISPOSICIÓNS — 06/08/2010

A Comunidade Autónoma de Galicia é titular, en virtude do Real decreto 2434/1982, do 24 de xullo, polo que se traspasan as competencias en materia de cultura, dunha parcela en Arteixo de natureza demanial, subrogándose entón a Comunidade Autónoma de Galicia na posición do Estado-Real Federación Española de Fútbol, que a tiña adquirido mediante escritura pública do 17 de febreiro de 1967, outorgada na notaría da Coruña de Francisco Alonso Rey, co nº 754 do seu protocolo.
O artigo 10.1º da Lei 3/1985, do 12 de abril, do patrimonio da Comunidade Autónoma de Galicia, sinala que cando os bens e dereitos non fosen necesarios para o cumprimento dos fins determinantes da súa afectación, cesará a súa natureza demanial e adquirirán a condición de patrimoniais, sen prexuízo, se é o caso, do dereito de reversión nos termos da lexislación da expropiación forzosa respecto daqueles bens adquiridos por este título.
O punto segundo do devandito artigo establece que a desafectación dos bens de dominio público da Comunidade Autónoma de Galicia deberá facerse mediante acordo do Consello da Xunta de Galicia, logo de instrución do expediente pola Consellería de Facenda, por instancia da consellería interesada, e sempre que se acredite a desaparición das causas xustificativas da afectación.
Na súa virtude, por proposta da conselleira de Facenda, e logo da deliberación do Consello da Xunta de Galicia, na súa reunión do día quince de xullo de dous mil dez,
DISPOÑO:
Artigo 1º
Desaféctase do dominio público o ben descrito a continuación:
Parcela sita na rúa Oviedo, 1, no lugar de Meicende, concello de Arteixo (A Coruña), que ten unha superficie segundo rexistro de 19.881 m2 onde se asentan os campos de fútbol de Meicende. Linda: norte, Manuel Sánchez Figueroa, Repsol Petróleo, S.A. e antiga La Artística; sur, rúa Oviedo; leste, rúa Oviedo e José Míguez de la Iglesia; e oeste Repsol Petróleo, S.A.
Inscrito no Rexistro da Propiedade nº 3 da Coruña no libro 549, folio 1, predio nº 37.864.
Referencia catastral 4797409NH4949N0001UQ.
Artigo 2º
A parcela anteriormente descrita adquire natureza patrimonial.
Disposición derradeira
A Consellería de Facenda, a través da Secretaría Xeral e do Patrimonio, levará a cabo todos os trámites necesarios para a efectividade deste decreto.
Santiago de Compostela, quince de xullo de dous mil dez.
Alberto Núñez Feijóo
Presidente
Marta Fernández Currás
Conselleira de Facenda
ORDE do 30 de xuño de 2010 pola que se resolve a integración da Biblioteca da Deputación de Ourense na Rede de Bibliotecas de Galicia.
CONSELLERÍA DE CULTURA E TURISMO — III. OUTRAS DISPOSICIÓNS — 02/08/2010

Vista a proposta do subdirector xeral de Promoción e Difusión da Cultura, en conformidade co establecido no artigo 38 do Decreto 41/2001, do 1 de febreiro, de refundición da normativa en materia de bibliotecas,
RESOLVO:
Primeiro.-Integrar na Rede de Bibliotecas de Galicia a Biblioteca da Deputación de Ourense.
Segundo.-A resolución favorable de integración estará condicionada á sinatura dun convenio onde se recolla a obriga por parte do centro bibliotecario de prestar un servizo público que deberá axustarse ao estipulado no Decreto 41/2001, do 1 de febreiro, e que poderá responder nos restantes termos ás especiais características de cada tipo de centros.
Terceiro.-O prazo de sinatura deste convenio non deberá ser superior aos tres meses. De non cumprirse este prazo deixarase sen efecto a posible resolución favorable e suporá o arquivo definitivo da solicitude.
Cuarto.-O posterior incumprimento do dito convenio poderá ser motivo de exclusión temporal ou definitiva do centro bibliotecario de que se trate da Rede de Bibliotecas de Galicia.
Santiago de Compostela, 30 de xuño de 2010.
Roberto Varela Fariña
Conselleiro de Cultura e Turismo
RESOLUCIÓN do 24 de maio de 2010, da Dirección Xeral de Patrimonio Cultural, pola que se inscribe a Asociación de Amigos de la Ruta Marítima del Apóstol Santiago a Galicia no Rexistro de Entidades de Promoción do Camiño de Santiago.
CONSELLERÍA DE CULTURA E TURISMO — III. OUTRAS DISPOSICIÓNS — 02/08/2010

Examinada a solicitude de inscrición no Rexistro de Entidades de Promoción do Camiño de Santiago, presentada pola Asociación de Amigos de la Ruta Marítima del Apóstol Santiago a Galicia de data 6 de maio de 2010.
Visto o Decreto 45/2001, do 1 de febreiro, de refundición da normativa en materia do Camiño de Santiago, modificado en parte polo Decreto 209/2002, do 13 de xuño.
Visto igualmente o informe da Subdirección Xeral de Protección do Patrimonio Cultural, emitido de acordo co artigo 23º do mencionado decreto, segundo o cal «as entidades solicitantes deberán ter como finalidade a recuperación, conservación e promoción dos camiños de Santiago, así como a difusión da cultura derivada deles».
Considerando que segundo o artigo 26 a solicitude foi presentada segundo o modelo que figura no anexo e acompañada da documentación pertinente.
Considerando que a solicitude presentada cumpre as normas establecidas no decreto de referencia.
RESOLVO:
Que a Asociación de Amigos de la Ruta Marítima del Apóstol Santiago a Galicia quede inscrita no Rexistro de Entidades de Promoción do Camiño de Santiago co número 192.
Santiago de Compostela, 24 de maio de 2010.
José Manuel Rey Pichel
Director xeral de Patrimonio Cultural